OBH 2987/1997.
Az állampolgári jogok országgyűlési biztosának jelentése
Ügyintéző: Dr. Zsiga Jánosné
Az eljárás megindítása

A Nógrád Megyei Hírlap f. évi február 18-i számában közzétett újságcikk szerint az előző napokban Pásztón a Csillag téren intézkedő rendőrjárőr tettleg bántalmazta a 13 éves K. Ernőt.

Mivel az adott esetben felmerült az Alkotmány 54. § (1) bekezdésében biztosított emberi méltósághoz való alkotmányos jog sérelme, hivatalból vizsgálatot rendeltem el. Ennek keretében tájékoztatást kértem a Nógrád Megyei Főügyészség vezetőjétől. 

A tényállás és a vizsgálat megállapításai

A fentebb hivatkozott cselekmény büntető eljárás alapját is képezte, amennyiben a Nógrád Megyei Ügyészségi Nyomozó Hivatal Nyom. 14/1997. szám alatt nyomozást folytatott a Pásztói Rendőrkapitányság állományába tartozó B.L. r. főtörzsőrmester ellen hivatalos eljárásban elkövetett bántalmazás vétsége és más bűncselekmények miatt.

A Pásztói Városi Ügyészség 1997. július hó 14. napján a Pásztói Városi Bírósághoz benyújtott vádindítványában foglalt tényállásnak idevonatkozó része szerint B.L. gyanúsított 1997. február 16-án délután Pásztón a Csillag téren járőrszolgálata közben intézkedett a kerékpárral szabálytalanul közlekedő gyermekkorú K. Ernővel és társával szemben. Intézkedése közben K. Ernőt kétszer megütötte, akinek ezáltal 8 napon belül gyógyuló sérüléseket okozott. Ezt követően felszólította a szabálytalanul kerékpározó fiúgyermekeket arra, hogy a kerékpár gumijából a levegőt engedjék ki. 

Az ügyészi vádindítvány az utóbb részletezett bűncselekményen túlmenően még az 1997. április 13-án megvalósított további bűncselekmény miatt is vádat emelt B.L. gyanúsítottal szemben. Az ügy a Pásztói Városi Bíróságnál még folyamatban van

Az előzőekben leírtakhoz képest ugyan nem kétségesen megvalósult az előljáróban hivatkozott - az emberi méltósághoz való - alkotmányos jog sérelme. Az ennek orvoslására hivatott büntető eljárás megindításának tényére tekintettel azonban - az 1993. évi LIX. tv. 29. §-ában írt rendelkezéshez is képest - az említett törvény 20. § (1) bekezdésében részemre biztosított további intézkedés megtételére nem láttam alapot. 

Budapest, 1997. november 

Gönczöl Katalin